FI Euroopan unionin virallinen lehti C 308/47

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 308/13

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MÂCONNAIS”

EY N:o: FR-PDO-0005-0553-28.08.2006

SMM ( ) SAN ( X )

1. Nimi:

”Mâconnais”

2. Jäsenvaltio tai kolmas maa:

Ranska

3. Maataloustuotteen tai elintarvikkeen kuvaus:

3.1 Tuotelaji:

Luokka 1.3 Juustot

3.2 Kuvaus 1 kohdassa nimetystä tuotteesta:

Mâconnais-juustot valmistetaan käsittelemättömästä vuohen täysmaidosta.

Kevyesti juoksetettu, maitohappobakteereilla saostetusta juustomassasta valmistettu juusto on katkaistun kartion muotoinen. Se on hienojakoinen, kermanvalkoinen, yhtenäinen, kermamainen, kiinteä, tasainen ja suussa sulava, ja pääosin Geotrichum-jalohomeen peittämä. Kypsytyksen aikana voi syntyä myös sinisiä Penicillium-mikrobin aiheuttamia täpliä.

Paino vähimmäiskypsytysajan jälkeen on 50–65 grammaa (vähintään 30 grammaa, jos kypsytysaika on pitkä).

Mâconnais-juuston kuiva-ainepitoisuus on vähintään 45 grammaa 100 grammassa juustoa ja rasvapitoisuus 45 grammaa 100 grammassa juustoa kuivumisen päätyttyä.

3.3 Raaka-aineet:

—

3.4 Rehu (ainoastaan eläinperäiset tuotteet):

Eläinten ruokinta perustuu yksinomaan tämän asiakirjan 4 kohdassa määritellyltä maantieteelliseltä alueelta saatuun nurmirehuun.

Rehu muodostuu ruohosta tai heinästä (laitumella tai kaukaloruokintana) sekä monivuotisista ja/tai lyhytaikaisista nurmikasveista. Yksilajisten lyhytaikaisten nurmilaidunten käyttö on kielletty, lukuun ottamatta sinimailasta.

Laidun- tai vihantarehuruokinnan aikana tuoreen laidunnurmen ja/tai kaukaloruokintana annetun ruohon osuuden on oltava vähintään kolmasosa vuohen päiväannoksesta; heinän annostus saa olla enintään 1,2 kg ja lisäravinnon enintään 1 kg lähtöainetta.

Käyneiden rehujen käyttö vuohien ravintona on kiellettyä.

Rehun lisänä käytettävät tiivisteet muodostuvat sallittujen aineiden luettelossa määritellyistä raaka-aineista, ja niiden vuotuinen määrä eläintä kohti saa olla enintään 350 kg.

Eläinten ruokinnassa sallitaan ainoastaan geenimuuntelemattomat kasvit, sivutuotteet ja tiivisteet. Muuntogeenisten kasvien istuttaminen on kiellettyä SAN-tuotteen Mâconnais valmistukseen tarkoitettua maitoa tuottavien tilojen kaikilla viljelyaloilla. Kielto koskee kaikkia kasvilajeja, joita on mahdollista käyttää tilan eläinten ruokintaan, sekä kaikkia lajeja, jotka voivat saastuttaa rehukasvit.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Maidontuotanto sekä juustojen valmistus ja kypsytys tapahtuvat maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

Kaikkia juustoja koskevien lainsäädännössä edellytettyjen mainintojen lisäksi kaikki Mâconnais-juustot on pidettävä kaupan etiketillä varustettuina. Etiketissä on kaikkia toimijoita koskeva yhteinen osa, jossa on nimitys ”Mâconnais”, maininta ”Appellation d’Origine Contrôlée” tai ”AOC” (suojattu alkuperänimitys SAN), sekä henkilökohtainen osa, jossa ilmoitetaan toimijan yhteystiedot. Nimitys ”Mâconnais” merkitään kirjaimin, joiden koko on vähintään kaksi kolmasosaa muiden etiketin tietojen suurimmasta kirjasinkoosta.

Maatilalla tai torilla tapahtuvan suoramyynnin yhteydessä, kun myyjänä on valmistaja tai suoraan hänen alaisenaan toimiva henkilö, yksittäisiä juustoja ei ole kuitenkaan pakko varustaa etiketillä, kunhan kyseiset tiedot mainitaan kyltissä.

Jakelusta vastaava ryhmittymä laatii mallit etiketiksi ja kyltiksi.

Nimitys ”Mâconnais” ja sitä seuraava maininta ”Appellation d’Origine Contrôlée” tai ”AOC” on merkittävä kaikkiin laskuihin ja kaupallisiin asiakirjoihin.

4. Maantieteellisen alueen tarkka rajaus:

Maidontuotanto sekä juustojen valmistus ja kypsytys tapahtuvat maantieteellisellä alueella, joka kattaa seuraavat kunnat:

Rhônen departementti (69) Cenves

Saône et Loiren departementti (71) Ameugny, Azé, Berzé-La-Ville, Berzé-le-Châtel, Bissy-la-Mâconnaise, Bissy-sous-Uxelles, Blanot, Bourgvilain, Boyer, Brandon, Bray, Bresse-sur-Grosne, Burgy, Bussières, Chaintré, Champagny-sous-Uxelles, Chânes, Chapaize, La Chapelle-sous-Brancion, Charbonnières, Chardonnay, Charnay-lès-Mâcon, Chasselas, Château, Chevagny-lès-Chevrières, Chissey-lès-Mâcon, Clermain, Clessé, Cluny, Cormatin, Cortambert, Cortevaix, Crêches-sur-Saône, Cruzille, Davayé, Donzy-le-National, Donzy-le-Pertuis, Etrigny, Farges-lès-Mâcon, Flagy, Fleurville, Fuissé, Grevilly, Hurigny, Igé, Jalogny, Jugy, Lacrost, Laives, Laizé, Leynes, Lournand, Lugny, Mâcon, Malay, Mancey, Martailly-lès-Brancion, Massilly, Massy, Mazille, Milly-Lamartine, Montagny-sur-Grosne, Montbellet, Montceaux-Ragny, Nanton, Ozenay, Péronne, Pierreclos, Plottes, Préty, Prissé, La Roche-Vineuse, Royer, Saint-Albain, Saint-Gengoux-de-Scissé, Saint-Martin-Belle-Roche, Saint-Maurice-de-Satonnay, Saint-Point, Saint-Vérand, Saint-Vincent-des-Près, Sainte-Cécile, La Salle, Salornay-sur-Guye, Sennecey-le-Grand, Senozan, Serrières, Sologny, Solutré-Pouilly, Taizé, Tournus, Tramayes, Uchizy, Varennes-lès-Mâcon, Vergisson, Vers, Verzé, Le Villars, La Vineuse, Vinzelles, Viré, Vitry-lès-Cluny.

5. Yhteys maantieteelliseen alueeseen:

5.1 Maantieteellisen alueen erityisyys:

Luonnolliset tekijät

Mâconnais-juuston maantieteellinen tuotantoalue kattaa kokonaisuudessaan 200–600 metrin korkeudessa sijaitsevien kalkkikivivuorijonojen muodostaman alueen, jolle on ominaista:

— kalkki- tai kalsiumpitoinen maaperä,

— vaihteleva, ensisijaisesti mannerilmasto, jossa kuitenkin tuntuu selvästi myös Atlantin ja Välimeren vaikutus.

Pinnanmuodostuksen mukaan Mâconnais'n alueella harjoitetaan sekaviljelyä, viininviljelyä ja karjataloutta seuraavasti:

— merkelipitoiset, vettä läpäisemättömät kosteat laaksojen pohjat: nurmikasvit,

— hedelmällisemmät alarinteet: vilja,

— kivikkoisemmat rinteet: viini,

— yli 400 metrin korkeudessa sijaitsevat tai pohjoiseen suuntautuvat alueet: viinitarhat vaihtuvat kuiviksi niityiksi ja puustotiheydeltään vaihteleviksi metsiksi.

Pääosin viininviljelyyn keskittyneessä maatalousympäristössä myös vuohenkasvatus on löytänyt oman paikkansa laaksojen kosteilla nurmialueilla ja rinteiden kuivilla niityillä. Vuohet saavat lisäravintoa palstoja rajaavista pensasaidoista ja laiduntamalla metsiköissä.

Inhimilliset tekijät

Yleensä naisten harjoittama vuohenkasvatus kehittyi jo varhain viininviljelyn rinnalle, ja se oli varma tulonlähde ja tuntuva lisä kotitalouksien ruokavalioon.

Mâconnais'n vuohikanta yritettiin hävittää useampaan otteeseen 1800-luvulla, koska eläintä pidettiin haitallisena maaseudun talouselämälle sen nuorelle puustolle ja pensasaidoille aiheuttamien vahinkojen vuoksi; kannan koko vaihteli viinialan kriisien mukaan.

Perinteisesti juustot pikemminkin kuivataan kuin kypsytetään. Ne sijoitetaan asuinrakennusten luhtikäytävien alle ripustettuihin juustohäkkeihin (chazères) suojaan jyrsijöiltä ja hyönteisiltä. Pienikokoinen juusto sopii erityisen hyvin viininviljelijöiden päivittäiseksi välipalaksi ja nautittavaksi alueen valkoviinien kanssa.

Viinin kauppakanavien ansiosta Mâconnais-juuston maine levisi laajalti viinialueen ulkopuolelle. Jo vuonna 1885 eräässä maitotuotteita käsittelevässä englantilaisessa teoksessa mainitaan ”The Maconnais”, ja maine on vain lisääntynyt vuoden 1950 jälkeen.

Toiminnan kannattavuuden paranemisen myötä tilat pyrkivät 1900-luvulla erikoistumaan ja lisäämään eläinten lukumäärää. Sama kehitys jatkuu edelleen, ja toiminta on pääasiassa tilakohtaista.

5.2 Tuotteen erityisyys:

Mâconnais on kevyesti juoksetetusta ja maitohappobakteereilla saostetusta vuohen raakamaidosta valmistettu pieni juusto, jonka erityispiirteitä ovat:

— katkaistun kartion muoto,

— pieni koko ja paino, joka on 50–65 grammaa 10 päivän kypsytysajan jälkeen,

— hienojakoinen, valkoinen, yhtenäinen, kermamainen, kiinteä, tasainen ja suussa sulava massa,

— kuori, jonka väri muuttuu kypsymisen myötä tuoreen juuston vaaleanruskeasta tai norsunluun valkoisesta sinertäväksi. Se on pääosin Geotrichum-jalohomeen peittämä, ja kypsytyksen aikana voi syntyä myös sinisiä Penicillium-mikrobin aiheuttamia täpliä.

5.3 Syy-seuraussuhde, joka yhdistää maantieteellisen alueen tuotteen laatuun tai ominaisuuksiin (kun kyseessä SAN) tai tuotteen erityislaadun tuotteen maineeseen tai muihin ominaisuuksiin (kun kyseessä SMM):

Mâconnais-juuston tärkein erityispiirre on sen tynnyrin tappia muistuttava katkaistun kartion muoto. Helposti tunnistettava muoto johtuu erityisen reikämuotin käytöstä ja siitä, ettei juustoja käännellä valmistuksen aikana. Muoto on tiiviisti sidoksissa viininviljelyyn, sillä mâconnais-juustojen valmistuksesta huolehtivat perinteisesti viininviljelijöiden vaimot. Koska he osallistuivat myös muihin viinitilan töihin, heillä saattoivat uhrata vuohenjuuston valmistukseen vain rajoitetusti aikaa eivätkä siten voineet täyttää muotteja useampaan kertaan tai käännellä juustoja.

Pieni koko voi johtua seuraavista tekijöistä:

— Käyttötapa: Mâconnais-juusto nautittiin perinteisesti tuoreena tai kuivana. Pienen kokonsa vuoksi yksi juusto vastasi käytännöllisesti katsoen yhden henkilön kerta-annosta joko tuoreena kerman kanssa kupista nautittuna tai kuivempana, jolloin juusto oli helppo kuljettaa nautittavaksi päivittäisenä välipalana viinitarhassa.

— Maidon saatavuus: Pienestä laumakoosta ja laidunten niukkuudesta johtuva maidon rajallinen saatavuus Mâconnais'n alueen pienillä viinitiloilla on saattanut edistää pienikokoisten juustojen valmistusta, joka oli myös taloudellisesti kannattavampaa.

Tuotteen aistinvaraiset ominaisuudet johtuvat eri tekijöistä:

— pääasiassa kalkkipitoisilla niityillä tuotetun maidon laatu,

— täysrasvaisen raakamaidon jalostus käyttäen ensisijaisesti herasta saatuja maitohappobakteereja,

— juuston koosta suoraan riippuva juustomassan kehittyminen,

— epätasainen suolaaminen ainoastaan yhdeltä puolelta, koska juustoja ei käännellä,

— kypsyminen, johon suoraan vaikuttavat juuston koko ja Mâconnais'n alueen hyvin vaihteleva ilmasto.

Eritelmän julkaisutiedot:

https://www.inao.gouv.fr/fichier/CDCMaconnais.pdf